|  |  |
| --- | --- |
| Numri i lëndës: | 2021:212444 |
| Datë: | 31.05.2024 |
| Numri i dokumentit:  | 05766174 |

 **A.nr.2189/2021**

**GJYKATA THEMELORE NË PRISHTINË**-**Departamenti për Çështje Administrative**, me gjyqtarin Rexhep Gashi, në konfliktin administrativ të paditësi F. F. nga fshati K..., Komuna e Mitrovicës, të cilin sipas autorizimit e përfaqëson avokat H. S. nga Prishtina, Rr. “F...”, hyrja ..., kati..., numër..., kundër të paditurit Këshilli i Pavarur Mbikëqyrës për Shërbimin Civil të Kosovës në Prishtinë, duke vendosur sipas padisë së paditësit për anulimin e aktit administrativ të paditurës-njoftimit me nr. protok.4449/2021 i datës 31.08.2021, pas mbajtjes të seancës të shqyrtimit kryesor-publik në pranit të autorizuarit të palës paditëse dhe në mungesë të palës së paditur, me datë 20.05.2024, mori këtë:

 **A K T G J Y K I M**

1. **APROVOHET** kërkesëpadia e paditësit F. F. nga fshati K..., Komuna e Mitrovicës, të cilin e përfaqëson me autorizim avokat H. S. nga Prishtina, Rr. “F...”, hyrja ..., kati..., numër.. 8.
2. **ANULOHET** akti administrativ-njoftimi me nr. protok.4449/2021 i datës 31.08.2021 me nr.reference A.nr.751/2021 i Këshillit të Pavarur Mbikëqyrës për Shërbimin Civil të Kosovës në Prishtinë dhe **DETYROHET** i padituri Këshilli i Pavarur Mbikëqyrës për Shërbimin Civil i Kosovës në Prishtinë, që në afatin prej (30) ditësh, me vendim të vendos lidhur me ankesën e paditësit të datës 23.08.2021 dhe të njëjtin t’ia dorëzoj palëve sipas procedurës të përcaktuar me ligj.
3. Secila palë i bart shpenzimet e veta procedurale.

**A r s y e t i m**

Me aktin administrativ-njoftimin me nr. protok.4449/2021 i datës 31.08.2021 me nr.reference A.nr.751/2021, i padituri e ka njoftuar paditësin F. F. nga fshati K..., Komuna e Mitrovicës se Këshilli i Pavarur Mbikëqyrës për Shërbimin Civil të Kosovës (në tekstin vijues (KPMSHC) me datë 23.08.2021, ka pranuar ankesën me numër protokolli 4308/2021 nga ana e këtu paditësit, mirëpo KPMSHC nuk mund të nxjerr vendim lidhur me ankesën, sepse Kuvendi i Republikës së Kosovës me rastin e mbajtjes së seancës plenare me datën 30.06.2021 ka shkarkuar pesë anëtarët e KPMSHC-së dhe me këtë raste KPMSHCK aktualisht Këshilli, ka ngelur pa anëtar. Në këtë kuptim kjo e bën të pamundur që Këshilli të vendos për ankesën tuaj, sepse në bazë të nenit 16 par.3 të Ligjit nr.06/L-048 për Këshillin e Pavarur Mbikëqyrës për Shërbimin Civil të Kosovës ankesat i shqyrton Kolegji prej tre anëtarësh. Andaj duke u bazuar në dispozitat e Ligjit nr.06/L-048 për KPMSHC dhe Ligjit nr.05/L-031 për Procedurën e Përgjithshme Administrative ju informojmë që në bazë të legjislacionit pozitiv keni të drejt ti ndiqni procedurat e mëtejme dhe se në pajtim me Ligjin për Konfliktin Administrativ mund të filloni procedurën gjyqësore pranë Gjykatës Themelore në Prishtinë-Departamenti për Çështje Administrative.

Paditësi përmes te autorizuarit te tij me padinë e paraqitur në gjykatë me datë 23.09.2021 ka iniciuar konfliktin administrativ kundër të paditurit Këshilli i Pavarur Mbikëqyrës për Shërbimin Civil të Kosovës dhe kundër Këshillit Shtetëror për Vlerësim dhe Disiplinë, për shkak të shkeljes së dispozitave të procedurës për shkak të vërtetimit të gabuar dhe jo të plotë të gjendjes faktike dhe për shkak të shkeljes së drejtës materiale, me të cilën ka kërkuar që të anulohet njoftimi i Këshilli i Pavarur Mbikëqyrës për Shërbimin Civil të Kosovës me nr.protok.4449/2021-nr. referencës A.nr.751/2021 i datës 31.08.2021 dhe çështjen ta kthej në rivendosje te e paditura, duke e obliguar të njëjtën që paditësin ta kthej në punë me detyra dhe përgjegjësi të punës Drejtor i Përgjithshëm pranë Agjencisë se Kosovës për Metodologji dhe po ashtu t’ia kompensoj pagën përfshirë beneficionet e tjera, të cilat nuk i ka realizuar për shkak të ndërprerjes nga marrëdhënia e punës.

Gjykata, pasi ka bërë shqyrtimin paraprak të padisë ka vërejtur se padia ka të meta, andaj ia ka dërguar paditësit aktvendimin A.nr.2189/2021 të datës 14.12.2021, me të cilin të njëjtës ia ka kthyer në plotësim padinë e datës 23.09.2021, duke e obliguar paditësin që në afat prej (8) ditësh nga pranimi i këtij aktvendimi, ta plotësoj padinë, ashtu që ta precizoj në kuptimin objektiv të aktit administrativ që e konteston kundër të cilit është drejtuar padia, duke ia bashkëngjitur te gjitha provat me te cilat dëshmohet se i njëjti i ka shterur mjetet juridike pranë procedurës administrative, para se ti drejtohet gjykatës me këtë padi, me paralajmërimin se në qoftë se brenda afatit të caktuar si në pikën I të këtij aktvendimi, paditësi nuk i eliminon të metat e lartcekura, atëherë gjykata do të merr aktvendim me të cilin do t’ia hedh poshtë padinë e tij, në kuptim të dispozitës së nenit 33.2 të LKA.

I autorizuari i paditësit, duke vepruar sipas aktvendimit të gjykatës, me datë 24.12.2021 përmes parashtresës ka dorëzuar plotësimin e padisë, ku në të ka bërë precizimin e objektiv të padisë, duke e njoftuar gjykatën se objekt i padisë është akti administrativ-njoftimi me nr. protok.4449/2021-nr.referencës A.nr.751/2021 i datës 31.08.2021 i të paditurit Këshilli i Pavarur Mbikëqyrës për Shërbimin Civil të Kosovës,ndërsa në plotësimin e padisë i autorizuari i paditësit i ka propozuar gjykatës që të nxjerr aktgjykim me të cilin anulohet akti (njoftimi) me nr. protok.4449/2021- nr. referencës A.nr.751/2021 i datës 31.08.2021 i palës së paditur KPMSHC dhe që të detyrohet i padituri që në afat prej 30 ditësh me vendim të vendos lidhur me ankesën e paditësit nr. protokolli 4308/2021 i datës 23.08.2021 dhe të njëjtën t’ia dorëzoj palëve sipas procedurës së përcaktuar me ligj.

Në seancën e shqyrtimit kryesor dhe në fjalën përfundimtare i autorizuari i paditësit ka deklaruar në kuptim të asaj që Këshilli nuk ka vendosur me vendim rreth ankesës se paditësit, duke pasur parasysh kohën e gjatë që nga marrja e vendimit për largim nga puna, si dhe duke e pasur parasysh që paditësi është i pa punë dhe dëmi që i është shkaktuar me vendimin e KSHVD-së është një dëm i pa riparueshëm për të, i propozojmë gjykatës që në aktgjykimin e saj meqë e dimë praktikën e vendim marrjes, të nxjerr aktgjykim me të cilin e detyron të paditurin që brenda afatit ligjor të nxjerr vendimin lidhur me ankesën e dt.23.08.2021 dhe që ta udhëzoj që në mënyrë meritore të shqyrtoj të gjitha pretendimet e parashtruara në këtë ankesë, ku si përfaqësues jemi të bindur se asnjëra nga 4 pikat ose konstatimet e KSHVD-së mbi bazën e të cilave i është ndërprerë marrëdhënia e punës nuk qëndron, dhe se konsiderojmë se janë të pa bazuara në prova dhe fakte. Madje po ta lexosh kërkesën për inicim të procedurës disiplinore nga ministrja e MTI-së dhe vendimin e KSHVD-së, shihet se është një përshkrim blanko i asaj kërkese e cila ka shërbyer si bazë e vetme dhe e njëanshme për vendim marrjen e këtij komisioni. Prandaj mbi bazën e të gjitha këtyre që u thanë i propozoj gjykatës që ta aprovoj padinë dhe kërkesëpadinë e paditësit, ta anuloj njoftimin-aktin administrativ të KPMSHCK-së me nr. 444-/2021 të dt.21.08.2021 dhe çështjen ta kthej ne ri vendosje tek e paditura, duke e obliguar të njëjtën që të nxjerr vendim meritor përkitazi me ankesën e paditësin e cila është ushtruar ndaj vendimit të KSHVD-së për largim nga Shërbimi Civil i Kosovës.

I padituri KPMSHCK në parashtresën e datës 06.03.2024, ka deklaruar se me datë 31.08.2021, Këshilli e ka njoftuar ankuesin se për shkak të mungesës së anëtarëve të Këshillit nuk mundet të shqyrton ankesën dhe të vendos lidhur me ankuesen, duke njoftuar ankuesin se mundet të hapë konfliktin administrativ tek Gjykata. Kësaj parashtrese i padituri i ka bashkangjitur provat e listuara në të.

Gjykata në seancën gjyqësore të datës 20.05.2024 ka shqyrtuar këtë konflikt administrativ gjyqësor konform dispozitave të nenit 41 të LKA-së, në mungesë të palës së paditur e cila e ka njoftuar gjykatën se nuk do të prezantoj në seancë dhe e ka dhënë pëlqimin që seanca të mbahet në mungesë të saj.

Me qëllim të vërtetimit të drejtë dhe të plotë të gjendjes faktike, gjykata në procedurën e provave të shqyrtimit kryesor-publik të datës 20.05.2024, sipas propozimit të palëve ndërgjyqëse ka administruar provat relevante dhe atë: Vendimin e Qeverisë së RKS-së me nr.20/62 të dt. 28.08.20218, Vlerësimin mbi performancen e paditësit të dt.29.08.2019, dt.16.03.2021, Njoftimin lidhur me ankesën e paditësit me nr. prot 4449/21 të dt.31.08.2021 të KPMSHCK-së, Vendimin e KSHVD-së me nr. 0462/2021 të dt.22.07.2021, Kërkesën për fillimin e procedurës disiplinore ndaj paditësit të dt.26.05.2021, Vendimin e Qeverisë së RKS-së me nr.19/115 të dt.17.12.2019, Komunikimet me email të dt.03.01.2019, 14.12.2020, 16.12.2020, 27,28.04.2021, 03.01.2019, 15.12.2020, Marrëveshjen e bashkëpunimit të lidhur në mes të MTI dhe “T.” SHPK të dt.18.12.2020, Ftesën publike të publikuar nga MTI të dt.27.04.2021, Vendimin e MINT-së me nr. 01 ref.06 të dt.28.04.2021, Vendimin e Qeverisë së RKS-MPB me nr.prot 1050 të dt.27.11.2020 dhe me nr.prot 1053 i dt. 27.11.2020, nr.1064 të dt.30.11.2020, Kërkesën për përdorimin e procedurës së negociuar pa publikim të njoftimit për kontratë të datës 04.11.2020, Kërkesën për zotim të mjeteve buxhetore të dt.03.11.2020, Ankesën e paditësit të parashtruar tek i padituri të dt. 23.08.2021, Faturën e shitjes të dt.16.02.2021, Vendimin për shtyrje të afatit në procedurë administrative të dt.23.06.2021, Vendimin me nr. ref.02/nr. 294 të dt.03.12.2020.

Gjykata në kuptim të nenit 44 të LKA-së, ka shqyrtuar ligjshmërinë e aktit administrativ kontestues, në drejtim të thënieve në padi, thënieve në përgjigje në padi, deklarimeve në seancë dhe pas shqyrtimit të shkresave të lëndës në këtë konflikt administrativ, konstatoi se kërkesëpadia e paditësit është e pa bazuar, për këto arsye:

Nga shkresat e lëndës del se paditura me njoftimin-aktin administrativ të lëshuar me nr.protokolli 4449/2021 dhe nr. reference A.nr.751/2021 të datës 31.08.2021, e ka njoftuar paditësin se ka pranuar ankesën me datë 23.08.2021 me numër protokolli 4308/2021 nga këtu paditësi, mirëpo KPMSHC nuk mund të nxjerr vendim lidhur me ankesën, sepse Kuvendi i Republikës se Kosovës, në seancën plenare të mbajtur me datën 30.06.2021, ka shkarkuar pesë (5) anëtarët e Këshillit të Pavarur Mbikëqyrës për Shërbimin Civil te Kosovësdhe se aktualisht Këshilli ka ngelur pa anëtar.Ka vijuarse në këtë kuptim kjo e bën të pamundur që Këshilli të vendos për ankesën tuaj, sepse në bazë të nenit 16 par.3 të Ligjit nr.06/L-048 për Këshillin e Pavarur Mbikëqyrës për Shërbimin Civil të Kosovës ankesat i shqyrton Kolegji prej tre anëtarësh.Andaj duke u bazuar në dispozitat e Ligjit nr.06/L-048 për KPMSHC dhe Ligjit nr.05/L-031 për Procedurën e Përgjithshme Administrative ju informojmë që në bazë të legjislacionit pozitiv keni të drejt ti ndiqni procedurat e mëtejme dhe se në pajtim me Ligjin për Konfliktin Administrativ mund të filloni procedurën gjyqësore pranë Gjykatës Themelore në Prishtinë-Departamenti për Çështje Administrative.

Nga akti administrativ i kontestuar me nr.protokolli 4449/2021 dhe nr. reference A.nr.751/2021 i datës 31.08.2021 i të paditurit KPMSHCK, gjykatës i rezultojë se ai përmban të meta të tilla për shkak të cilave nuk mund të shqyrtohet ligjshmëria e tij. Të metat e tilla qëndrojnë në shkeljen thelbësore të dispozitave të Ligjit nr.05/L-031 për Procedurën e Përgjithshme Administrative dhe dispozitave të Ligjit nr.06/L-048 për Këshillin e Pavarur Mbikëqyrës për Shërbimin Civil të Kosovës. Shkeljet Thelbësore të dispozitave të Ligjit nr.05/L-031 konsistojnë në atë se me nenin 47 par.1 të këtij ligji është paraparë që “1. *Akti administrativ i shkruar përmban: 1.1. pjesën hyrëse, që tregon emrin e organit publik që ka nxjerrë aktin, bazën ligjore, emrin e atij të cilit i drejtohet akti, shënim të shkurtër të lëndës së procedurës dhe datën e nxjerrjes; 1.2. pjesën urdhëruese (dispozitivin), që tregon çfarë është vendosur si dhe afatin, kushtin, detyrimin dhe shpenzimet e procedurës, nëse është i zbatueshëm. Dispozitivi mund të ndahet edhe në më shumë pika. Shpenzimet e procedurës përcaktohen në pikë të veçantë të dipozitivit.1.4. pjesën përmbyllëse, që tregon kohën e hyrjes në fuqi të aktit, informatat për mjetet juridike, përfshirë organin publik apo gjykatën ku paraqitet mjeti juridik administrativ apo gjyqësor, formën e mjetit, afatin përkatës dhe mënyrën e llogaritjes së tij (këshillën juridike). Në rast kur ushtrimi i ankesës administrative, sipas ligjit, nuk pezullon zbatimin e aktit administrativ, pjesa përmbyllëse* *gjithashtu duhet të përmbajë këtë informacion, si dhe bazën ligjore për një përjashtim të tillë*”. Në nenin 48 par.1 të LPPA-së parashihet që “*Arsyetimi i siguron palës mundësinë që ta kuptojë aktin administrativ. Arsyetimi përmban:*

*1.1. paraqitje të shkurtër të kërkesës së palës;*

*1.2. shpjegimin e situatës faktike mbi të cilën është marrë vendimi;*

*1.3. shkaqet të cilat kanë qenë vendimtare gjatë vlerësimit të provave;*

*1.4. bazën ligjore të vendimit dhe arsyen pse është e zbatueshme në rastin konkret;*

*1.5. shkaqet për të cilat nuk është pranuar ndonjëri nga pretendimet e palëve;*

*1.6. në rastin e ushtrimit të diskrecionit, shpjegimin pse është ushtruar ai në mënyrën e dhënë në vendim*. Në paragrafin 2 të nenit 48 të LPPA thuhet që “2. *Një arsyetim që është dukshëm i pamjaftueshëm, i paqartë, kundërthënës apo i pakuptueshëm, është i barabartë me mungesën e tij*”. Ndërsa në nenin 134 paragrafi 1 i ligjit të njëjtë parashihet që “*Krahas kërkesave të nenit 48 të këtij Ligji, arsyetimi i aktit administrativ që zgjidh ankesën, do të përmbajë, gjithashtu, vlerësimet e të gjitha pretendimeve të parashtruara nga pala në ankesë*”.

Shkeljet e Ligjit nr.06/L-048 për Këshillin e Pavarur Mbikëqyrës për Shërbimin Civil të Kosovës konsistojnë në atë se në nenin 16 Shqyrtimi i Ankesave, paragrafi 3 të këtij ligji është përcaktuar se “*Në emër të Këshillit, ankesat i shqyrton dhe i vendos Kolegji i përbërë nga tre (3) anëtarë, i cili përcaktohet me vendim të Këshillit*”. Në vazhdim në paragrafin 5 të nenit 16 thuhet që “ *Këshilli duhet tu jap të drejtë palëve në procedurë që të paraqesin me shkrim provat dhe faktet e tyre lidhur me rastin. Në rast të kontestit lidhur me faktet materiale, të dy palëve u jepet mundësia që së bashku* *të merren në pyetje nga Këshilli, me qëllim të paraqitjes së provave dhe dëshmive përkatëse*”. Në nenin 17 të këtij ligji është paraparë që “*Këshilli brenda afatit prej dyzetë e pesë (45) ditësh nga dita e pranimit të ankesës, nxjerr vendim duke e arsyetuar bazën ligjore dhe faktike të vendimmarrjes. 2. Përjashtimisht nga paragrafi 1 i këtij neni, në rastet kur natyra e lëndës është specifike, Kryetari i Këshillit ka të drejtë të shtyjë afatin e vendimmarrjes edhe për dhjetë (10) ditë pune. 3. Organi i punësimit është i obliguar që brenda afatit prej pesë (5) ditësh pune, nga dita e pranimit të kërkesës për përgjigje në ankesë, të kthejë përgjigje dhe të ofrojë të gjitha dëshmitë që i kërkon Këshilli*”. Ndërsa në nenin 17.1 të po këtij ligji parashikohet se “*Kolegji i Këshillit që shqyrton ankesat, vendos në këtë mënyrë:*

*1.1. lënien në fuqi të aktit administrativ dhe refuzimin e ankesës;*

*1.2. shfuqizimin ose anulimin e aktit administrativ dhe aprovimin e ankesës;*

*1.3. ndryshimin e aktit administrativ duke aprovuar pjesërisht ankesën;*

*1.4. detyrimin e organit administrativ kompetent për të nxjerrë aktin administrativ kur pa të drejtë është refuzuar nxjerrja e tij;*

*1.5. përfundimin e procedimit administrativ;*

*1.6. kthimin në rishqyrtim;*

*1.7. hedhjen poshtë të ankesës;*

*1.8. shpalljen jo kompetent;*

*1.9. pezullimin e procedurës*”.

Gjykata konstaton se akti administrativ i të paditurit i titulluar njoftim lidhur me ankesën A.nr.751/2021 të datës 31.08.2021, përveç të metave formale të tij, pasi që i njëjti nuk ka formën dhe përmbajtjen e aktit administrativ të përcaktuar me ligj, ai është akt administrativ i pa ligjshëm, për arsye se, është nxjerr nga ana e personave jo kompetent, të cilëve ju mungon autorizimi për ta bërë një gjë të tillë, dhe se i njëjti është nxjerr në kundërshtim me Ligjin nr.06/L-048 për Këshillin e Pavarur Mbikëqyrës për Shërbimin Civil të Kosovës, ligj ky i cili përcakton funksionet, kompetencat, organizimin dhe funksionimin e Këshillit të Pavarur Mbikëqyrës për Shërbimin Civil të Kosovës, si dhe kriteret dhe procedurat për emërimin dhe shkarkimin e anëtarëve të Këshillit. Në kuptim të dispozitave ligjore të cituara më lartë, gjykata thekson se kompetent për të shqyrtuar dhe vendosur lidhur me ankesat e nëpunësve civil është kolegji i përbërë nga tre (3) anëtarë të KPMSHC, po jo sekretaria e Këshillit apo stafi administrativ i tij.

Duke pasur parasysh faktin notor se tanimë kanë pushuar shkaqet të cilat kanë pamundësuar organit të paditur për vendosjen e çështjes, siç është thënë në aktin administrativ-njoftimin e të paditurës me nr. protok.4449/2021-nr. referencës A.nr.751/2021 i datës 31.08.2021, pasi që aktualisht organi i paditur është funksional dhe i trajton ankesat e palëve në procedurë, gjykata në përputhje me dispozitat e nenit 43 par.2 të LKA-së, vendosi ta anuloj aktin administrativ të kontestuar të paditurit dhe që çështjen ta kthejë tek i padituri për vendosje sikurse është përcaktuar në dispozitiv të këtij aktgjykimi.

Gjykata e obligon të paditurin që në ri procedurë t’i shqyrtoj pretendimet e paditësit të paraqitura në ankesën e datës 23.08.2021 të dorëzuar tek i padituri, kundër vendimit të Këshillit Shtetëror për Vlerësim dhe Disiplinë me nr. 0462/2021 i datës 22.07.2021. Organi i paditur me rastin e nxjerrjes së vendimit të aktit administrativ të ri, duhet që të njëjtin ta nxjerr dhe ta mbështesë në dispozitat ligjore në fuqi, respektivisht Ligjin nr.05/L-031 për Procedurën e Përgjithshme Administrative, Ligjin nr.06/L-048 për Këshillin e Pavarur Mbikëqyrës për Shërbimin Civil të Kosovës, dhe gjendjen faktike të konstatuar gjatë procedimit administrativ, duke u bazuar në provat materiale të siguruara sipas ligjit. Vërejtjet e cekura janë të obligueshme për të paditurin, bazuar në nenin 65 të LKA-së.

Vendimin që secila palë t’i bartë shpenzimet e procedurës, gjykata e ka mbështetur në dispozitat e nenit 64 të LKA-së nr.03/L-202 për Konfliktet Administrative.

Nga sa u parashtrua më lartë, e në mbështetje të dispozitave ligjore nga neni 43 par.2 të Ligjit nr.03/L-202 për Konfliktet Administrative, gjykata ka vendosur si në dispozitiv të këtij aktgjykimi.

**GJYKATA THEMELORE NË PRISHTINË**

**Departamenti për Çështje Administrative**

**A.nr.2189/2021, datë 20.05.2024**

 **G j y q t a r i**

 Rexhep Gashi

 **\_\_\_\_\_\_\_\_\_\_\_\_**

**KËSHILLË JURIDIKE**:

Kundër këtij aktgjykimi është e lejuar ankesa, në afat prej 15 ditësh nga marrja e të njëjtit, në Gjykatën e Apelit në Prishtinë, përmes kësaj gjykate.